Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 436/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia sa predkladá na základe uznesenia vlády SR č. 174 z 10. marca 2010 a uznesenia vlády SR č. 883 z 15. decembra 2010.
 
Cieľom návrhu je zabezpečiť transpozíciu smernice Európskeho parlamentu a Rady 2009/127/ES z 21. októbra 2009, ktorou sa mení a dopĺňa smernica 2006/42/ES, pokiaľ ide o strojové zariadenia na aplikáciu pesticídov (Ú. v. EÚ L 310, 25.11.2009).
 
Dobre navrhnuté, skonštruované a udržiavané strojové zariadenia na aplikáciu pesticídov zohrávajú významnú úlohu v znižovaní nepriaznivých vplyvov pesticídov na ľudské zdravie, najmä na osoby obsluhujúce strojové zariadenia, a na životné prostredie. Cieľom návrhu je zabezpečiť, aby nové strojové zariadenia na aplikáciu pesticídov zbytočne neohrozovali životné prostredie. Na tento účel sa prostredníctvom návrhu zavádzajú doplňujúce základné požiadavky na ochranu životného prostredia, ktoré musia nové strojové zariadenia na aplikáciu pesticídov spĺňať pred uvedením na trh alebo do prevádzky v Európskej únii. Zosúladenie požiadaviek na takéto strojové zariadenia je podmienkou na zabezpečenie vysokej úrovne ochrany pri zabezpečení voľného pohybu takýchto výrobkov v Európskej únii.
 
Vplyvy navrhovanej právnej úpravy sú uvedené v doložke vplyvov. Nie je dôvod nesprístupňovania návrhu. Návrh nemá byť predmetom vnútrokomunitárneho pripomienkového konania. V súlade s čl. 12 ods. 3 Legislatívnych pravidiel vlády SR nebolo vykonané predbežné pripomienkové konanie.
 
Navrhovaná právna úprava je v súlade s Ústavou Slovenskej republiky, všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
 
Návrh nariadenia vlády bol v dňoch 9. 3. 2011 až 29. 3. 2011 predmetom medzirezortného pripomienkového konania, ktorého výsledky sú uvedené vo vyhodnotení. Dňa 19. 4. 2011 bol návrh prerokovaný v Legislatívnej rade vlády Slovenskej republiky, ktorá odporučila vláde Slovenskej republiky návrh po zapracovaní jej pripomienok schváliť. Návrh sa na rokovanie vlády Slovenskej republiky predkladá bez rozporov.